b'\n_START_ARTICLE_\nJanko Komljanec\n_START_SECTION_\n\xc5\xbdivljenje in delo\n_START_PARAGRAPH_\nJanko Komljanec je maturo opravljal na novome\xc5\xa1ki gimnaziji in potem do\xc5\xa1tudiral za duhovnika. Leta 1916 je v doma\xc4\x8di \xc5\xbeupniji bral novo ma\xc5\xa1o. 26. avgusta 1925 je bil name\xc5\xa1\xc4\x8den za kaplana v \xc5\xbeupniji Pre\xc4\x8dna, leta 1937 pa je bil tam imenovan za \xc5\xbeupnika. Slovel kot razgledan duhovnik in sposoben organizator. V \xc5\xbeupniji je ustanovil kme\xc4\x8dko hranilnico in posojilnico ter spodbujal razvoj fantovskih in dekli\xc5\xa1kih katoli\xc5\xa1kih dru\xc5\xa1tev, posebej Katoli\xc5\xa1ke akcije. Leta 1937 je organiziral farane, da so s skupnimi mo\xc4\x8dmi obnovili stavbo stare \xc5\xa1ole in ustanovili sodoben prosvetni dom.\n_START_SECTION_\nOkupacija in Komljan\xc4\x8dev odnos do totalitarizmov\n_START_PARAGRAPH_\nAprila 1941 je \xc5\xbeupnijo Pre\xc4\x8dna okupirala vojska fa\xc5\xa1isti\xc4\x8dne Italije in jo vklju\xc4\x8dila v Ljubljansko pokrajino. Ker so kraji le\xc5\xbeali tik ob na\xc4\x8drtovani novi meji med nacisti\xc4\x8dno Nem\xc4\x8dijo in Mussolinijevo Italijo, so nekateri doma\xc4\x8dini agitirali za vklju\xc4\x8ditev v Tretji rajh in na cerkveni zvonik v Zalogu obesili zastavo s kljukastim kri\xc5\xbeem. Janko Komljanec jo je ob pomo\xc4\x8di Marjana Tr\xc5\xa1arja osebno odstranil. Komljanec je po pri\xc4\x8devanju takrat 19-letnega Ivana Derganca iz \xc4\x8ce\xc5\xa1\xc4\x8de vasi na tajnih sestankih v \xc5\xbeupniji zavra\xc4\x8dal tedanje totalitarizme: "Italijanski fa\xc5\xa1izem bo prvi propadel, nato bo pora\xc5\xbeen nem\xc5\xa1ki nacizem, ker mu nasprotuje skoraj ves svet. Za tem pa bodo tla ugodna za razvoj ruskega komunizma v svetovnem merilu. A ko bo na vrhuncu svoje mo\xc4\x8di, se bo sam zru\xc5\xa1il, ker nima ne duhovne ne materialne podlage. Do takrat pa je \xc5\xa1e dale\xc4\x8d in malokdo izmed nas bo to do\xc4\x8dakal."_NEWLINE_Ko so Nemci izseljevali Slovence iz pasu med Kr\xc5\xa1kim in Bre\xc5\xbeicami, so bili med njimi tudi mnogi njegovi bli\xc5\xbenji sorodniki: njegov brat in dve sestri so se pred izselitvijo re\xc5\xa1ili z begom v Pre\xc4\x8dno, kjer so nato kot begunci stanovali v \xc5\xbeupni\xc5\xa1\xc4\x8du. Pisma, ki so jih prisilni izseljenci iz Nem\xc4\x8dije po\xc5\xa1iljali domov, je Komljanec bral faranom kar s pri\xc5\xbenice, pri \xc4\x8demer je javno obsojal tako naciste kot komuniste._NEWLINE_Ko so Italijani za\xc4\x8deli za vo\xc5\xbenjo s kolesom izdajati posebne dovolilnice, je Komljanec izjavil: "Okupatorju se ne bom klanjal, raje sem brez kolesa in hodim pe\xc5\xa1."_NEWLINE_V skladu s pape\xc5\xa1ko okro\xc5\xbenico Pija XI. Divini Redemptoris je bil Komljanec oster nasprotnik komunizma in Osvobodilne Fronte. Ne glede na to je \xc5\xa1el intervenirat na voja\xc5\xa1ko komando v Novo mesto, ko so Italijani aretirali Fran\xc4\x8dka Sajeta, lokalnega komunista in kasnej\xc5\xa1ega zgodovinarja, ki ga je Komljanec v mladih letih pou\xc4\x8deval. Saje je bil po Komljan\xc4\x8devem posredovanju izpu\xc5\xa1\xc4\x8den na prostost, kasneje pa je sodeloval pri njegovi likvidaciji.\n_START_SECTION_\nPostopek za beatifikacijo\n_START_PARAGRAPH_\nJanko Komljanec je eden od slovenskih mu\xc4\x8dencev 20. stoletja, za katere je katoli\xc5\xa1ka cerkev pri Sv. sede\xc5\xbeu vlo\xc5\xbeila postopek za beatifikacijo in svetni\xc5\xa1tvo.'